

# JÕELÄHTME VALlavalitsus

**Majandus- ja Kommunikatsiooniministeerium**

info@mkm.ee

**Transpordiamet**

info@transpordiamet.ee 06.12.2022 nr 5-2/3706-9

**Riigitee 11601 Loo-Loovälja ja riigitee 11260 Jõelähtme-Kemba ühendava Võerdla põhjapoolse kogujatee tarbeks kinnisasjade jagamise taotlusest**

Transpordiamet esitas 02.06.2022 Jõelähtme Vallavalitsusele taotluse Võerdla külas alljärgnevate eraomandis olevate katastriüksuste jagamiseks 11601 Loo-Loovälja ja 11260 Jõelähtme-Kemba põhjapoolse kogujatee lõigu projektlahenduse elluviimiseks:

1) Varekse (24504:003:0060) – jagamine kaheks (maatulundusmaa ja transpordimaa),

2) Ületee (24504:004:1060) – jagamine kolmeks (2 maatulundusmaad ja transpordimaa),

3) Kivila (24504:004:0529) – jagamine kaheks (maatulundusmaa ja transprodimaa),

4) Tõnikse (24504:004:0155) – jagamine kaheks (maatulundusmaa ja transpordimaa) ja Tõnikse (24504:008:0147) – jagamine kaheks (maatulundusmaa ja transpordimaa),

5) Toomla (24504:008:0150) – jagamine kolmeks (maatulundusmaa ja 2 transpordimaad),

6) Tõnu (24504:008:0279) – jagamine kaheks (maatulundusmaa ja transpordimaa).

08.06.2022 kirjaga nr 5-2/3706-1 kaasas vallavalitsus jagamise menetlusse eelnimetatud kinnisasjade omanikud. Käesolevaks ajaks on maakorralduse läbiviimisese osas avaldanud vastuseisu Toomla ja Ületee kinnisasjade omanikud, kes on pöördunud Jõelähtme Vallavalitsuse poole erinevate sundvõõrandamise menetluse läbiviimise küsimustes. Arvestades, et eelnimetatud kinnistute omanikud on menetlusosalised ja tõenäoliselt antakse nende osas kohustava sisuga haldusakt, on neil kahtlemata õigus saada aru, millises menetluses nad osalevad, millised on läbiviidava menetluse õiguslikud tagajärjed ja esitada selle kohta arvamusi ja vastuväiteid (HMS §-d 38 ja 40).

Jõelähtme Vallavalitsusel on küll kohustus antud juhul menetleda teatud maakorraldustoimingute läbiviimist, kuid vallavalitsus ei saa anda selgitusi isikutele seoses sundvõõrandamise läbiviimisega menetluses, mida viib läbi teine haldusorgan. Märgukirjale ja selgitustaotlusele vastamise ning kollektiivse pöördumise esitamise seadus (MSVS) § 3 kohaselt annab riigi- või kohaliku omavalitsuse üksuse asutus tasuta selgitusi tema poolt väljatöötatud õigusaktide, nende eelnõude ja asutuse tegevuse aluseks olevate õigusaktide ning asutuse pädevuse ja õigusloome tegevuse kohta. Kinnisasja avalikes huvides omandamise seaduse (KAHOS) eelnõu koostajaks on olnud Majandus- ja Kommunikatsiooniministeerium ning sundvõõrandamise menetlust läbiviivaks haldusorganiks on antud juhul Transpordiamet.

Kinnisasjade jagamise taotluse menetlemise käigus palus Jõelähtme Vallavalitsus maaomanikke ja Transpordiameti ning Majandus- ja kommunikatsiooniministeeriumi esindajaid 24.11.2022 Jõelähtme Vallavalitsusse kohtumisele, et pooled ära kuulata ning maaomanike vastuväidetele taotleja seisukohad saada.

Transpordiameti esindaja teavitas 24.11.2022 telefonitsi ja e-kirja teel, et ei osale ega näe vajadust asja rohkem selgitada. Ministeeriumi esindaja teavitas 24.11.2022 e-kirja teel, et Majandus- ja Kommunikatsiooniministeerium tagastas 24.11.2022 Transpordiametile sundvõõrandamise taotluse materjali ning telefonitsi teavitas, et ei pea vajalikuks kohtumisel osaleda, kuna ministeerium ei ole taotluse tagastamise tõttu menetlusega seotud. Samuti keeldus ministeeriumi esindaja selgitamast, mis asjaoludel sundvõõrandamise taotlus tagastati. Vallavalitsusele jääb selline käitumine, kus riigi esindajad teatavad vahetult enne koosolekut, et ei näe vajadust sundvõõrandamise menetluse menetlusosalistega kohtumiseks ja selgituste andmiseks vajadust, arusaamatuks ning peame seda avalikku võimu teostava asutuse poolt mittekohaseks käitumiseks.

Kuivõrd vallavalitsuse hinnangul on Transpordiameti poolt esitatud kinnisasjade jagamise taotluse omavalitsuse poolne menetlus otseses seoses kinnisasja omandamise menetluse käiguga või menetluses saavutatud tulemustega ning riigi esindajad on keeldunud selgituste andmisest menetlusosalistele koosolekul suulises vormis, soovime saada kirjalikke selgitusi.

Palume käesolevaga teavet:

1. Kas Majandus- ja Kommunikatsiooniministeerium ja/või Transpordiamet on algatanud Toomla ja Ületee kinnisasjade osas avalikes huvides omandamise menetlused, kui jah, siis palume esitada sellekohane haldusakt või muu asjakohane haldustoiming.
2. Kui vastav menetlus on algatatud, siis palume selgitada, millised täiendavad toimingud, mis järjekorras ja millisel õiguslikul alusel on vaja läbi viia riigi (ministeeriumi ja/või Transpordiamet) ja omavalitsuse (Jõelähtme Vallavalitsus) poolt.

Jõelähtme Vallavalitsus ei pea võimalikuks jagamistaotluste osas menetlustega jätkamist enne käesolevale selgitustaotlusele vastuse ja asjakohaste selgituste saamist.

Lugupidamisega

(allkirjastatud digitaalselt)

Andrus Umboja

vallavanem

Kätlin Rennel katlin.rennel@joelahtme.ee